**EKONOMSKO- SOCIJALNO VIJEĆE ZA TERITORIJU FEDERACIJE**

**BOSNE I HERCEGOVINE**

Broj: 03-34/14-75/20

Sarajevo, 30.01.2020. godine

**Z A P I S N I K**

sa 3-123. sjednice Ekonomsko-socijalnog vijeća za teritoriju Federacije Bosne i Hercegovine, održane dana 30.01.2020. godine u 13:30 sati.

Sjednicom predsjedava Edhem Biber, predsjednik Ekonomsko-socijalnog vijeća.

Prisutni predstavnici Vlade: Fadil Novalić, Jelka Milićević, Vesko Drljača, Amir Zukić.

Prisutni predstavnici Poslodavaca: Adnan Smailbegović, Mladen Pandurević, Edin Ibrahimpašić, Senad Džambić, Zoran Gazibarić, Josip Kraljević.

Prisutni predstavnici Sindikata: Mevludin Bektić, Samir Kurtović, Sinan Husić, Bajro Melez, Zijad Latifović, Lejla Čatić, Mirza Hadžiabdić, Dubravko Pervan.

Sjednici nisu prisustvovali Nermin Džindić, Denis Lasić, Šemsudin Dedić, Ivan Luburić.

Pored članova Ekonomsko-socijalnog vijeća sjednici su prisustvovali: Sabina Šahman Salihbegović i Mirsad Ibrović iz Federalnog ministarstva okoliša i turizma i Medina Dudo iz Federalnog ministarstva finansija.

Sjednicu je otvorio i pozdravio prisutne predsjednik ESV-a. Nakon što je konstatiran kvorum, predložen je dnevni red:

**DNEVNI RED**

1. Usvajanje zapisnika sa redovne 2.(122.) sjednice ESV-a;
2. Prijedlog Zakona o izmjenama i dopunama Zakona o porezu na dobit;
3. Inicijativa za izmjenu Uredbe o postupku prijema u radni odnos u javnom sektoru u Federaciji Bosne i Hercegovine;
4. Primjedbe UP FBiH na Uredbu o naknadama za plastične kese;
5. Primjedbe UP FBiH na Uredbu o proizvodima koji poslije upotrebe postaju posebne kategorije otpada i kriterijima za obračun i način plaćanja naknada;
6. Pravilnik o građevinskom otpadu;
7. Razno.

Predloženi Dnevni red jednoglasno je usvojen.

**Ad.1**

Predstavnici Sindikata imali su primjedbu na Zapisnik sa 2-122 sjednice po Ad.3. tački dnevnog reda - Analiza metodologije za izračun, utvrđivanje i usklađivanje najniže plaće za koji smatraju da treba dopuniti njihovim komentarima.

Naime, u diskusiji po ovoj tački, predstavnici Sindikata su naglasili da je utvrđivanje najniže plaće veoma osjetljiva tema. Očekivali su da će formula za izračun najniže plaće više ukazati na krajnji rezultat, ali se nadaju da će ubuduće imati dovoljno vremena i prostora za određivanje metodologije za njen izračun. Pored činjenice da je najniža plaća niža od minimalnih plaća u okruženju i EU, smatraju da pored matematičke formule za izračun u obzir treba uzeti i socijalni aspekt. Jednom utvrđena minimalna plaća u narednim periodima se samo usklađuje, što se u proteklim godinama nije radilo zbog izostanka socijalnog dijaloga koji omogućava kompromisna rješenja i koji se treba ponovo aktivirati.

Podatke prezentirane u analizi smatraju zastarjelim, a neke namjerno izostavljenim jer bi pokazali da je u predstavljenom periodu došlo do značajnog smanjenja plaće. Materijal treba dopuniti kvalitetnim podacima i uključiti troškove života (potrošačka korpa) koji se kod nas duže vrijeme ne izračunavaju. Slažu se da ovu temu treba razmatrati u setu sa ostalim vezanim zakonima jer samo tako može dati prave rezultate.

**Ad.2**

Predstavnici Poslodavaca iznijeli su da primjedbe vezane za Prijedlog Zakona o izmjenama i dopunama Zakona o porezu na dobit upućene Federalnom ministarstvu financija nisu prihvaćene, te da probleme na koje su ukazali nije moguće riješiti podzakonskim aktom. Nejasnoće u izmjenama Zakona zahtijevaju preciznije definiranje, posebno u dijelu koji se odnosi na izračun troškova amortizacije. Pored toga smatraju da početak primjene izmjenjenog Zakona u vrijeme izrade godišnjih obračuna stvara dodatne poteškoće i unosi zabune i kod radnika i kod revizora. Smatraju da sa predstavnicima Vlade dijele isti interes i ako namjera nije da se najam poveća nego da se primjene međunarodni standardi onda je potrebno razgovarati i jasno definirati izmjene, da bi se otklonile nedoumice i neshvatanja.

Ispred Federalnog ministarstvo financija istaknuto je da su problem napravili Međunarodni računovodstveni standardi koji su u koliziji sa stavkama i procedurama obračuna poreza na dobit. Problem Poslodavaca je i njihov problem. Iako su od Saveza računovođa tražili odgodu primjene izmjenjenih standarda, odgoda iz procedurlnih razloga nije prihvaćena (izmjene standarda nastale u 2019. godini). Resornom ministarstvu nije dato vrijeme u kojem bi napravili simulaciju primjene, sagledali rezultate i zakone ne koje se ona reflektira. Izmjene Zakona isključivo su vezane za izmjene međunarodnih računovodstvenih standarda, izmjene su ispravne i imat će neutralan efekat. Predstavnici resornog ministarstva također predlažu da se sastanu sa predstavnicima Poslodavaca radi daljih pojašnjenja.

**Zaključak:**

**Ekonomsko-socijalno vijeće predlaže da se tokom sljedeće sedmice sastanu predstavnici Poslodavaca i predstavnici Vlade (Federalno ministarstvo financija) i razjasne nejasnoće u primjeni Zakona o izmjenama i dopunama Zakona o porezu na dobit.**

**Ad.3**

Predstavnici Poslodavaca smatraju da je tekst Uredbe o postupku prijema u radni odnos u javnom sektoru u Federaciji Bosne i Hercegovine jako loš i da se u njemu izjednačavaju javne ustanove i javna preduzeća, te izjednačava prijem u radni odnos i napredovanje. Smatraju da je potrebno napraviti distinkciju između radnika u javnim preduzećima i radnika u javnoj upravi te s tim ciljem predlažu da se doda član 4-a koji regulira ovo pitanje. Od inspekcije su upozoreni da će u protivnome biti kažnjeni. Smatraju da je Uredba u suprotnosti sa Zakonom o radu i njenom primjenom bi se kršio sam Zakon.

Predstavnici Sindikata suglasni su sa stavovima Poslodavaca i uređenje ovog pitanja smatraju imperativnim. Naglasak stavljaju na „institut jednog oglašavanja“, odnodno ako je nakon oglasa primljen i obučen najbolji radnik, postavlja se pitanje da li je potrebno raspisivati novi oglas ako već imamo spremnog i obučenog radnika. Sličan problem postoji i sa stipendistima ili pripravnicima gdje ponovno raspisivanje oglasa daje mogućnost nekom drugom da bude primljen. Predstavnici Sindikata imali su i javnu raspravu upravo zbog odredbi koje krše Zakon o radu. Za pojedine članove Uredbe naveli su detaljne primjere iz prakse i dali nove prijedloge, naveli da su tražili izmjene Zakona o državnoj službi i naglasili nespojivost tog Zakona sa Uredbom. Smatraju da se ovi propusti mogu lako otkloniti konstruktivnim razgovorom socijalnih partnera gdje će svako od Sindikata zastupati svoju oblast.

Predstavnici resornog ministarstva istakli su da Uredba uređuje isključivo transparentnost procedure prijema radnika i u skladu je sa Zakonom o radu i Zakonom o državnoj službi u Federaciji BiH. Navode da član 20 a – prijem nakon procedure oglašavanja, ne ostavlja nikakav izuzetak i Uredba se primjenjuje samo gdje i Zakon o radu. Tamo gdje se primjenjuje Zakon o državnoj službi ne primjenjuje se Uredba. Kriteriji Uredbe vezani za javni sektor odnose se samo na one institucije gdje je Vlada FBiH titular vlasništva, a to su u konkretnom slučaju samo četiri (4) Federalne zdravstvene institucije. Na sve ostale institucije primjenjuju se kantonalne uredbe koje imaju drugačije kriterije i koje se ovom Uredbom ne mogu promijeniti. Pitanje napredovanja i raspoređivanja na drugo radno mjesto također je moguće i jasno propisano Uredbom, pri čemu uslovi po pitanju stručne spreme i radnog iskustva u toj spremi moraju biti ispunjeni. Kad je riječ o pripravnicima, Ugovor na određeno vrijeme ne može se automatizmom preformulirati u Ugovor na neodređeno vrijeme nego se raspisuje oglas. Stipendiranje nije predmet Zakona o radu pa ni ove Uredbe. Za privremenu zamjenu radnika ne raspisuje se oglas nego se zapošljavaju lica sa biroa, ali se nakon toga ne mogu raspoređivati na drugo radno mjesto ako se ne raspiše oglas.

**Zaključak:**

**Ekonomsko-socijalno vijeće predlaže da socijalni partneri dostave resornom ministarstvu primjedbe i prijedloge na Uredbu o postupku prijema u radni odnos u javnom sektoru u Federaciji Bosne i Hercegovine. Resorno ministarstvo treba u roku od petnaest dana u pismenom odgovoru obrazložiti prihvaćanje ili odbijanje upućenih primjedbi i prijedloga.**

**Ad. 4, 5, 6**

Predstavnici Poslodvaca inicirali su raspravu po ovim temama i suglasni su sa spajanjem ovih tačaka dnevnog reda u jednu. Problem koji su istakli vide u nastojanje Federalnog ministarstva za okoliš i turizam da podzakonskim aktima ukinu Operatere sistema za zbrinjavanje otpada, a koji su predviđeni Zakonom. Smatraju da Operatere sistema treba vratiti na Fondove da bi se izbjegli sudski sporovi, korupcija i kriminal koji mogu biti vezani za zbrinjavanje otpada. Prijedlog Poslodavaca je da Vlada FBiH ne usvaja promjenu odredbe Zakona dok se Poslodavci i Vlada usuglase. Također traže da im se obrazloži zašto su iznosi pojedinih naknada koje plaćaju drastično veće od naknada u drugom BiH enritetu ili od naknada u regiji. Da bi se izbjegle ovakve situacije predlažu da se ovi problemi analiziraju zajedno sa resornim ministarstvom.

Predstavnici Vlade i resornog ministarstva izjavili su da se još uvijek radi na rješavanju problema upravljanja otpadom. Naveli su da Vlada FBiH ne preferira Fond jer su naknade za Fond veće od naknada za Operatera, ali kako je država prenijela pravo i ovlaštenja na Operatera dešavalo se da oni sami za sebe donose odluke. Vlada trenutno nastoji riješiti taj problem pa je time tvrdnja da žele ugasiti operatere neprihvatljiva. Za današnju diskusiju o ovom predmetu trebalo se dobro pripremiti i istražiti predhodne činjenice ukoliko se Uredba nastoji što bolje definirati. Vlada FBiH još nije na tragu rješenja pa su s tim razlogom Uredbe otvorene za sugestije i razmatranje. Premijer Vlade FBiH rekao je da je donošenje Uredbi usporeno s namjerom da se postojeći sistem što bolje doradi i harmonizira sa Republikom Srpskom.

**Zaključak**

**Ekonomsko-socijalno vijeće predlaže da se Uredbe vezane za zbrinjavanje otpada ne donesu dok se ne obave razgovori između predstavnika Poslodavaca i resornog ministarstva.**

Sjednica ESV završena je u 16 sati. Vrijeme i mjesto održavanja sljedeće sjednice ESV, kao i dnevni red biće određen na sjednici Kolegija ESV, koji će se održati dana 19.02.2020.godine.

 Predsjednik Ekonomsko-socijalnog vijeća

 Edhem Biber

Zapisnik pripremila:

Snježana Kapić, MBA & mr.sci